google/wiki40b huggingface dataset:
Stüssy

Ajalugu

Shawn Stüssy asustas Stüssy aastal 1980. Alguses oli nime Stüssy ainult surfilaudade peal näha, hiljem hakkas Shawn Stüssy looma särke, pükse ja mütse, millele ta pani peale oma kuulsa signatuuri ja millest sai Stüssy logo. Alguses müüs Shawn Stüssy oma tooteid ainult California osariigi Laguna beachi aladel, kus ta ka elas. Hiljem, kui bränd oli tuntumaks saanud, levitati see edasi. Aastal 1988 jõudis bränd Euroopasse ja võitis paljude rõivamoe huviliste tähelepanu. Esimene Stüssy iseseisev pood avati aastal 1991 New Yorgis, nüüdseks on Stüssy poode maailmas üle 60. Eestis müüb Stüssy rõivaid e-pood reede.ee.
Algul oli Shawn Stüssy üksi, aastal 1984 sai tema partneriks tema sõber Frank Sinatra Jr. Koos oli neil väga hea koostöö ning müüginumbrid läksid väga kiiresti kõrgeks.Teada on, et firma sai aastal 1991 17 miljonit ja järgmisel aastal 20 miljonit dollarit kasumit, mis olid selle aja turu kohta suured summad. Tooted olid tihti välja müüdud ning bränd oli oma aja üks kiiremini kasvavaid rõivabrände.

Logo

Stüssy kuulus ja originaalne brändi logo, Shawn Stüssy perekonnanimi, on peaaegu igal Stüssy tootel peal. See teeb rõivaosa originaalseks ja äratuntavaks. Huvitav fakt Stüssy logo kohta on, et logo ei olnud üldsegi Shawn Stüssy välja mõeldud, vaid tema onu allkiri.

Tooted

Stüssy algas surfilaudade brändina. Shawn Stüssy oli surfihuviline, kes oma vabal ajal ehitas ja pani kokku surfilaude ja surfas ise ka. Igale surfilauale, mis ta kokku pani, jättis ta oma brändi signatuuri peale, mis hiljem sai Stüssy logoks. Shawni plaan ei olnud tegelikult üldse Stüssyst teha rõivabränd. Et surfilauad paremini müüksid, hakkas ta ostetud surfilaudadele lisaks andma ka Stüssy logoga särke, et ta surfilauad saaksid rohkem tähelepanu ja tõstaksid rahva huvi. Mida Shawn ette ei arvanud, oli, et rahvas hakkab tema rõivaid armastama. Sellise suvalise juhtumiga sündiski suur Stüssy rõivabränd, mis toodab tänapäeval kõiki rõivaosi, mida inimesel vaja võib minna.
Rõngu kivi

Rõngu kivi (ka Rõugu kivi ja Tääksi Rõugu kivi) on rändrahn Viljandi maakonnas Põhja-Sakala vallas Tääksi külas. Rahnu mõõtmed 5,0x 3,7x 1,8m, üm 15,5m. Rahn on pealt tasane, lame, läbistatud mitmetest lõhedest. Rõngu kivi on kaitstav loodusmälestis.
Ülemlord

"Ülemlord" on Austraalia kirjaniku Trudi Canavani fantaasiaromaan, Musta võluri triloogia kolmas osa.
Raamat ilmus inglise keeles 2003. aastal. Eesti keeles avaldati see 2008. aastal, tõlkijaks Marge Paal.
Kõrini!

Film arvudes

2006. aasta jooksul kogus film Eesti kinodes 3038 vaatajat.
Leon Johanson

Leon Johanson (1. november 1897 Rakvere – 2. märts 1984 Tallinn) oli eesti arhitekt.
1900. aastal asus perekond elama Peterburi, kus Leon õppis Larini gümnaasiumis (1908–1917) ja Tsiviilinseneride Instituudis (1917–1920). 1920–1921 jätkas ta õpinguid Tallinna Tehnikumis ning seejärel (1921–1924) Karlsruhe Tehnikaülikoolis, mille lõpetamisel omandas arhitektikutse.
Johanson töötas Eesti Raudtee Valitsuses ja Tallinna linnavalitsuse ehitusosakonnas planeerimisarhitektina, 1945. aastast Arhitektuuri Valitsuses.
Ta maeti 7. märtsil 1984 Tallinna Rahumäe kalmistule.
Bister

Bister (prantsuse keelest bistre 'tõmmu') on pruun orgaaniline värvipigment, värvuselt ja koostiselt sarnane asfaldiga. Saadakse pöökpuu või kase põletustõrvast ja nõest, koostiselt suure tõrvasisaldusega tahm.
Rahvusvahelises värvainete indeksis on ta tähis NBr 11 (Natural Brown 11). Eesti keeles ei ole pigmendi nimetusest tuletatud värvuse nimetust.

Omadused

Värvuselt kollakaspruun kuni tumepruun, sõltuvalt valmistamisprotsessist. Vähese kattevõimega, pigem laseeriv. Pigment ei ole valguspüsiv, otseses päikesevalguses pleegib. Aluste ja hapete toimel laguneb.

Kasutamine

Alates 14. sajandist oli bister kasutusel vesivärvipigmendina sulejoonistustes, monokroomsetes vesivärvimaalingutes ja maalilise efekti andmiseks alusmaalinguna akvarellides. Kui 18. sajandil hakati kasutama rohkem tušši ja seepiat,  tõrjus see bistermaalingu tahaplaanile, ehkki neid tehti veel ka 19. sajandil.
Van Dycki maalidel on bisterit kasutatud laseeriva värvina varjudes, alltoodud näites John Stuarti kullavärvi ja pruuni riietuse varjudes koos punase ookriga ja natukese kollase ookriga üleminekutoonides.
Hubert Matve

Hubert Matve (19. detsember 1929 Tallinn – 30. märts 1993 Tallinn) oli eesti ehitusajaloo uurija, publitsist ja ehitusinsener. Ta kogus Eesti sildade kohta tähelepanuväärse andmehulga, kuid ei jõudnud neid andmeid oma eluajal süstematiseerida ega avaldada.

Publitsistika

Matve on avaldanud ajakirjanduses artikleid, peamiselt ehitusest, ning propageerinud paekivi kasutust. Matve oli ajakirja Horisont üks autoreid.

Proosa

Novellikogu "Karedad lood". Tallinn, 1978
Veriora valla vapp

Veriora valla vapp on Põlva maakonnas asunud endise Eesti haldusüksuse Veriora valla vapp.
Vapp kinnitati 9. aprillil 1999.

Vapi kirjeldus

Kaldjaotusega paremalt poolitatud hõbe-sinisel kilbil sinine ja hõbedane laineline varras. Saatetunnusena ülemisel, hõbedasel väljal sinine kuldse ringikujulise südamikuga rukkililleõis ning alumisel, sinisel väljal viieharuline hõbedane heraldiline okaspuutaim.
Kleptokraatia

Kleptokraatia (kreeka keelest, umbes "varaste võim") on pejoratiivne nimetus valitsemise korra kohta, mida iseloomustab valitseva grupi korrumpeerumine, isiklik rikastumine riigi vahenditega. Kehtestatakse makse, mida saab kasutada enda isiklikuks rikastamiseks, samuti kasutatakse riigivara isiklikele huvidele vastavalt. Kleptokraadid tegelevad tavaliselt rahapesuga ja kasutavad anonüümseid pangatehinguid, et varjata oma illegaalseid eesmärke. Kleptokraadid ignoreerivad majanduslikke ja sotsiaalseid probleeme riigis. Tänapäeval on kleptokraatiaks nimetatud ka seda, kui riigis on valitsevad suurfirmad, kes omavad mõjuvõimu poliitika kujundamisel.
Kleptokraatia on pigem mitteametlik nimetus mitmesuguste poliitiliste süsteemide ja situatsioonide kohta. Ralph Nader nimetas näiteks nii Ameerika Ühendriike 2000. aasta presidendivalimiste ajal. Õigem nimetus sellele võiks olla plutokraatia.
Kleptokraadid on tavaliselt diktatuuris ja autokraatlikes valitsustes. Kleptokraatlikud riigid on poliitiliselt ja sotsiaalselt ebastabiilsed, kuid on stabiilselt kleptokraatlikud. Majanduses on oluline maavarade müük. Ajalooliselt on sellised riigid olnud koloniaalriigid.
Iluvõimlemine

Iluvõimlemine on spordiala, mida harrastatakse kas individuaalselt või rühmades. 
Iluvõimlemine on sport, milles on kombineeritud nii balleti elemendid, võimlemine, tants kui ka vahendite oskuslik käsitsemine. Võitjaks osutub see võimleja, kes teenib žüriilt kõige enam punkte. Žürii hindab  järgmisi komponente: hüpped, tasakaalud, pöörded, painduvus, vahendite käsitlus, kava teostus ja artistlikkus.
Kasutatakse erinevaid vahendeid: kurikaid, rõngaid, palle, linte ja hüpitsaid. Vabakava sooritatakse ilma vahendideta. Üksikvõimlejad käsitsevad korraga ühte vahendit, rühma puhul on korraga lubatud kasutada kahte erinevat vahendit ühe kava jooksul. Rühmavõimleja võib vahendeid teiste liikmetega kava jooksul vahetada. Seega saab võimleja kava jooksul kasutada kuni kahte erinevat vahendit.
Kumari lee

Kumari lee on põhja-lõunasuunaline liivane madal (leetseljak) Väinameres Kumari laiust lõunas.
Kaartidel võib kohata nimetusi Kumari riff ja Kumaruriff (vene kaartidel риф Кумару).
Kumari lee algab Kumari laiu ja Sipelgarahu rannikult ja ulatub lõunas peaaegu Muhu saareni, mis teeb kogupikkuseks ligikaudu 7 meremiili.
Leetseljaku laius on 0,5...1 meremiili.
Vee sügavus on Kumari leel valdavalt 2–4 m, madalaim koht 2007. aasta lootsiraamatu andmetel (58°44,1'N 023°19,3'E) on 1,7 m.
Peamine Muhu väina laevatee läheb tänapäeval lääne poolt, varem sõjalisel otstarbel kasutusel olnud Kumari kanal kulges leetseljakust ida poolt. Laevade madalikule sattumise vältimiseks on laevatee Kumari lee poolses otsas Raugi vasaku külje poi ja Kesse vasaku külje poi. Laevateest teisel pool asuvad Raugi madal ja Kompassi madal. Kaldal asuvatest meremärkidest on olulised Raugi ülemine ja alumine ning Kesse ülemine ja alumine tulepaak.
Kumari madal asub Kumari laiust lääne pool.
HTC

Ajalugu

HTC asutasid aastal 1997 Cher Wang, HT Cho ja Peter Chou ning 1998 hakati kavandama oma esimest juhtmevaba puutetundlikku mobiiltelefoni.
3G toega telefonide tootmist alustati 2005. aastal. Esimene Androidi operatsioonisüsteemil töötav telefon HTC Dream toodi turule 2008. aastal. 2009 loodi HTC Sense'i kasutajaliides.
2011. aasta aprillis ületas HTC kapital Nokia oma: HTC maksumus oli 33,8 mld ja Nokial 33,6 mld USA dollarit.
Aastal 2011 tuli turule HTC esimene tahvelarvuti HTC Flyer. Sama aasta septembris esitleti nutitelefone Titan ja Radar OS Windows Phone'i baasil.

HTC tooted

Alguses valmistati seadmeid ainult teiste brändide nime all. Tihti toodeti personaliseeritud telefone mobiilioperaatoritele, kes müüsid seadmeid oma firma nimega. Sellest tulenes firma algne edu ja võimalused edaspidiseks arenduseks. 2006. aastal tehti strateegiline otsus hakata müüma nutitelefone HTC nime all. Windowsi ja Androidi nutitelefonide süsteemi tulekuga otsustas firma loobuda oma operatsioonisüsteemi loomisest.
HTC toodab praegu põhiliselt nutitelefone, kuid hiljuti toodi turule ka esimene tahvelarvuti HTC Flyer.

Innovatiivsus

HTC nutitelefonide tootevalikus on nii väiksema kui ka suureme ekraaniga telefone, samuti on HTC-l QWERTY-täisklaviatuuriga telefon HTC Desire Z ja HTC ChaCha. HTC telefonide ekraanidel kasutatakse kriimustus- ja purunemiskindlat gorilla glass'i.
HTC tootevalikus on seadmeid, mille sihtrühmaks on noored kasutajad. Tavaline on nende puhul suhtlusmeediaprogrammide integreeritus. Näiteks HTC Salsal ja HTC ChaChal on lisaks puutetundlikule ekraanile eraldi QWERTY-klaviatuur ja HTC ChaChal ka analoogne Facebooki klahv.
2011. aastal toodi turule kahetuumalise protsessoriga telefonid, mis soosib sujuvamat tööprotsessi tänu kiiremale rakenduste tegevusele. HTC Sensation  on esimene kahetuumaline mobiiltelefon  millel on qHD ekraan ja Hi-Fi helisüsteem, mis koos võimsa kahetuumalise protsessoriga muudab telefoni lihtsasti kasutavaks meelelahutusseadmeks.
HTC Sensation XL ja HTC Sensation XE sobivad muusika kuulamiseks, sest Beats Audio™ integratsioon võimaldab telefonil kuulajani edastada puhast heli UrBeats™-i komplektis olevate kõrvaklappide kaudu.
qHD-eraldusvõimega ekraanid on HTC Sensation XE, HTC Sensation ja HTC Evo 3D mudelitel, qHD-ekraan 960×540-pikslise eraldusvõimega on mõeldud ennekõike fotode ja muusikavideote vaatamiseks, veebilehtede sirvimiseks. HTC esimest 3D-telefoni esitleti CTIA Wirelessi messil 22. märtsil 2011. HTC Evo 3D võimaldab pildistada ja filmida 3D-s.
HTC nutitelefonide innovatsiooni üks arengusuundi on meelelahutus, mida üritatakse saavutada pildi- ja helikvaliteedi parandamisega. HTC HD7 ja HTC 7 Trophy sobivad mängude mängimiseks, sest need mudelid toetavad Xbox LIVE®  liidest, mis teeb mängimise lihtsaks. HTC 7 Trophy ning HTC 7 Surround mudelil on Dolby Mobile virtuaalne ruumiline heli. HTC 7 Surround mudelil saab aga liugklapina kõlarit telefonist eemale libistada . Kui kõlar on eemale libistatud, saab telefoni tugijala abil lauale seisma panna. Selline tahvelarvutitele omane funktsioon on HTC integreerinud HTC 7 Surroundi mudelisse.
Ozoli mõis (Liepmuiža kihelkond)

Ozoli mõis (saksa keeles Ohselshof, läti keeles Ozolu muiža) oli rüütlimõis Liivimaal Võnnu kreisis Liepmuiža kihelkonnas. Tänapäeval asub Lätis Ērgļi piirkonnas Sausnēja vallas Sidrabiņis.
Liepmuiža kihelkond
Kirik: Liepkalne kirik
Mõisad: Liepkalne kirikumõis | Irši mõis | Lanstupe mõis | Ozoli mõis
Victor Rosseli auhind

Victor Rosseli auhind (prantsuse keeles Prix Victor Rossel) on Belgia prantsuskeelses osas väljaantav kirjandusauhind, mille asutas 1938. aastal ajakiri Le Soir. Teise maailmasõja tõttu ei antud auhinda välja aastail 1940–1945.
Auhinna laureaadid saavad 5000 eurot ja Raoul Debroeyeri litograafia.
Chamonix

Ajalugu

Esimest korda mainiti Chamonix' orgu 1091, kui Genevois' krahv (tema residents oli Annecys) annetas selle Sacra di San Micheles asuvale benediktiini kloostrile. 13. sajandi algul asutas klooster Chamonix'sse prioraadi. 1519 läks prioraat üle Sallanches' kommuuni alluvusse. 1786 ostsid Chamonix' elanikud end Sallanches' alluvusest vabaks.
1530 andis Genevois' krahv Chamonix' elanikele õiguse pidada kaks laata aastas.
Esimesed, kes avaldasid reisikirja oma retkest Chamonix'sse, olid Richard Pococke ja William Windham, kes külastasid Chamonix'd koos rühma teiste inglastega 1741. 1744 avaldas Windham sel teemal pamfleti ja 1745 avaldas Pococke pikema reisikirja rännakutest Lähis-Idas, kus oli mainitud ka Chamonix' külastamist. Seda võibki pidada Chamonix' kui turismi sihtpunkti alguseks.
1821. aastaks oli Chamonix's turism juba nõnda arenenud, et sel aastal rajati Chamonix' giidide selts. Giididena tohtisid kommuunis tegutseda üksnes seltsi liikmed. Nende monopoli tühistas Prantsusmaa valitsus 1892, misjärel giiditunnistusi hakkas välja andma Prantsusmaa Alpiklubi, mitte enam kohalikud elanikud.
1960. aastatel lõpetati Chamonix' orus põllumajandusega tegelemine. 20. sajandi lõpul oli Chamonix's turistidele juba 60 tuhat voodikohta ja aastas külastas küla 5 miljonit turisti.
Meelis Härms

Meelis Härms (sündinud 13. jaanuaril 1971 Tallinnas) on Harku valla ettevõtja, vallavolikogu liige ja kodanikuaktivist.
Ta on põline Harku valla elanik – tema suvekodu oli Vääna-Jõesuus. Püsivalt elab ta Tabasalus alates 2002. aastast.

Haridus

Meelis Härms õppis Tallinna 7. Keskkoolis. Seejärel õppis inglise filoloogiat Tallinna Ülikoolis ja töötas lühikest aega ka inglise keele õpetajana. 
Ta on lõpetanud Estonian Business Schooli ettevõtluse ja ärijuhtimise eriala cum laude lõputööga "Esindamisteooria konfliktid: Eesti ettevõtete tegevjuhtide riskitõrjuvuse uuring". 
Meelis Härms on läbinud Estonian Business Schooli Executive MBA programmi, mille eesmärk on valmistada juhte ette edukaks tegutsemiseks rahvusvahelises majandusruumis. Tema lõputöö teema oli "Sisetehingu erand: Eesti kohalike omavalitsuste äriühingute praktikate ja tulevikuplaanide uuring".

Tegevus ettevõtjana

Pärast Eesti taasiseseisvumist on Meelis Härms olnud ettevõtja mitmes valdkonnas, panustades ettevõtetesse ka finants- ja tegevjuhina. Alates 1998. aastast tegutses ta konsultatsiooniäris ning pakkus peamiselt Eestis tegutsevatele välismaalastest ettevõtjatele äri- ja juhtimisalast nõustamist ning ettevõtete haldamise teenuseid.
Alates 2014 augustist on Meelis Härms juhataja infrastruktuuriettevõttes Strantum OÜ, mis tegeleb lisaks soojatootmisele ja elanike veega varustamisele ka hoonete haldamise, avaliku ruumi heakorra ja muru niitmisega. Veel haldab ettevõte valla piires olevaid puhkerandasid, spordikompleksi ja kahte kalmistut. Ettevõtte varade maht on ligikaudu 55 miljonit eurot.

Tegevus poliitikuna

Meelis Härms on Isamaa ja Res Publica Liidu liige alates 27. oktoobrist 2009. Harku vallavolikogusse valiti Meelis Härms esimest korda 2009. aastal, kui ta kandideeris Isamaa ja Res Publica Liidu nimekirjas ja kogus 126 häält. Samal aastal valiti ta Harku valla majanduskomisjoni esimeheks. 2013. aasta valimistel kogus ta 138 häält.

Tegevus kodanikuaktivistina

Meelis Härms oli aastatel 1997–2001 Eesti Uisuliidu juhatuse liige. 
Ta on Tabasalu Seltsi asutaja ja juhatuse liige, aga ka juhatuse liige mittetulundusühingutes Ettevõtluse Selts, Majanduse Arendamise Selts, Spordiklubi Nord (Tallinna üks suuremaid spordiklubisid). 
Lisaks on Meelis Härms Harku valla hariduse, kultuuri ja spordi sihtasutuse nõukogu esimees.

Isiklikku

Meelis Härms on abielus Kristiina Härmsiga, neil on kaks last. Tema hobideks on reisimine, poliitika, kirjandus, lumelauasport, reketimängud (racketloni alad) ja võitluskunstid.
Meelis Härmsi isa Jaan Härms on olnud lauatennisist, treener ja sporditegelane ning vanaisa Eugen Härms oli jalgpallur ja jalgpallikohtunik. Noorem vend Jaan Härms on Saku Õlletehase juht.
Siimusti

Asend

Siimusti paikneb Jõgevast 5 kilomeetri kaugusel läänes.

Ajalugu

Siimusti on üks piirkonna nooremaid külasid – esimesed kirjalikud teated küla kohta pärinevad 1583. aastast (Simus).
1886. aastal asutas Joosep Tiimann seal potivabriku, millest kasvas välja hilisem Siimusti Keraamika OÜ. 
Siimustis on lauluväljak, postkontor, keraamikatehas, savikaupade muuseum ja kalmistu.

Haridus

Esimene kool rajati Siimustis 1849. aastal. 2001. aastast töötab Siimusti algkooli alusel rajatud Siimusti lasteaed-algkool. Hariduslike erivajadustega lastele on rajatud Kiigemetsa Kool.
Kaelase-Libatse vald

Kaelase-Libatse vald (saksa keeles Kailes mit Wildenau) oli vald Pärnumaal Pärnu-Jaagupi kihelkonnas. 
Vald eksisteeris 1866–1892 ja siis liideti Kaelase-Libatse vald Halinga vallaga.
Valla alal asus Kaelase ja Libatse mõis.
Tiina Randviir

Tiina Randviir (Tiina Laats; sündinud 12. augustil 1952) on eesti tõlkija ja ajakirjatoimetaja.
Ta lõpetas aastal 1971 Tallinna 7. Keskkooli ja aastal 1976 Tartu Riikliku Ülikooli inglise keele ja kirjanduse erialal.
Ta on tõlkinud kirjandust itaalia keelest eesti keelde, samuti tõlgib eesti keelest inglise keelde. Ta on ajakirjade Estonian Literary Magazine ja Trames toimetaja.
Tema isa oli Jüri Randviir. Ta oli abielus Alar Laatsiga, abielust sündis kaks poega.
Anton Hermann Haller

Anton Hermann Haller (30. oktoober/11. november 1833 Rakvere – 31. detsember 1905/13. jaanuar 1906 Tallinn) oli Eesti vaimulik.
Haller viibis aastatel 1845–1847 Gattšina orbudekodus. Aastatel 1847–1851 õppis ta Tallinna Kubermangugümnaasiumis, 1852–1856 Tartu Ülikooli usuteaduskonnas. Prooviaastal oli ta Käina Martini koguduses (Georg Friedrich Ignatiuse juures). Ordineeriti 21. juunil/3. juulil 1859 Tallinnas õpetajaks.
Ta oli aastatel 1859–1861 Käina Martini koguduse adjunktõpetaja, 1861–1864 oli ta (kutsuti 30. augustil/11. septembril 1861, introdutseeriti 29. oktoobril/10. novembril) Noarootsi Püha Katariina koguduse õpetaja, 1864–1875 oli ta (kutsuti 11. augustil/23. augustil, introdutseeriti 27. septembril/9. oktoobril) Käina Martini koguduse õpetaja. Aastatel 1875–1886 oli ta (kutsuti 26. septembril/8. oktoobril, introdutseeriti 26. oktoobril/7. novembril) Tallinna Oleviste koguduse abiõpetaja, lisaks 1883–1886 konsistooriumi assessor. Aastatel 1886–1889 oli ta Tallinna superintendent ja Tallinna koolikolleegiumi asepresident. Aastatel 1897–1898 oli ta luterlik vaimulik Nervis (Genova lähedal Itaalias). Seejärel elas emeeritusena Märjamaal ja Tallinnas.
Haller asutas ajakirja Ristirahva Pühapäeva Leht ja andis seda välja aastatel 1875–1876. Ta kirjutas ka ajalehtedele Tallinna Sõber ja Tartu Eesti Seitung. Aastal 1872 avaldas ta jutluseraamatu "Iggapäwane Hinge toidusse ramat", jutluseraamatud ilmusid ka aastatel 1878 ja 1891.

Isiklikku

Tema isa dr. med. Anton Hermann Haller (1800–1833) oli kolleegiumi nõunik, kasuisa (isa vend) Karl Haller oli Gattšinas õpetaja, poeg Gotthard Haller oli Märjamaa Maarja koguduse õpetaja. Emapoolne vanaisa Heinrich Johann Paucker oli Simuna Siimona ja Juuda koguduse õpetaja, Simuna koguduse õpetajad olid ka tema onud Heinrich Wilhelm Christoph Paucker ja Hugo Richard Paucker ning onupoeg Eduard Peter Heinrich Paucker.
Streisandi efekt

Streisandi efekt ilmneb, kui keegi püüab teatud infot varjata või kõrvaldada, kuid selle tagajärjel tõmbab teemale tahtmatult hoopis suurema tähelepanu. See nähtus sai nime Ameerika laulja ja näitleja Barbra Streisandi järgi, kelle 2003. aastal tehtud katse eemaldada avalikkuse eest oma majast tehtud fotod tekitas fotode vastu hoopis senisest suurema huvi.
Sarnaseid katseid on tehtud näiteks juriidilistes hoiatuskirjades, et eemaldada internetist faile, veebilehti või illegaalseid arve. Info salajas hoidmise asemel pöördub sellele avalikkuse tähelepanu, sel teemal luuakse laule ja videoid, internetis rajatakse peegelsaite või jagatakse infot failijagamisvõrkudes.

Algne kohtuasi

Mike Masnick portaalist Techdirt pani efektile selle nime siis, kui selgus, et Streisand oli kaevanud fotograaf Kenneth Adelmani veebilehe Pictopia.com eraelu puutumatuse rikkumise pärast kohtusse, kuid ei saavutanud seal soovitud eesmärki. 50 miljoni USA dollari suuruse kohtuasjaga püüdis ta eemaldada aerofotot Streisandi häärberi kohta avalikult kättesaadavast fotokogust, kus oli 12 000 fotot California rannajoonest. Adelman väitis, et oli pildistanud rannal asuvat maavaldust, et dokumenteerida ranniku erosiooni. Seda tööd tegi ta valitsuses heaks kiidetud keskkonnaprojekti California Coastal Records Project raames. Enne, kui Streisand hagi sisse andis, laaditi fotot "Image 3850" Adelmani veebilehelt alla vaid kuus korda, neist kaks korda tegid seda Streisandi juristid. Kohtuasja tõttu kasvas aga avalikkuse huvi järsult: järgmise kuu jooksul külastas veebilehte üle 420 000 inimese.

Eestis

Streisandi efekti tunnustega juhtumeid on ette tulnud ka Eestis. Streisandi efekti nimetati ajakirjanduses korduvalt, kui Mart Laar püüdis 2012. aasta jaanuaris põhjendada tema Facebooki-kontolt ACTA-teemaliste küsimuste kustutamist "ruumi otsasaamisega" – sellele järgnes ulatuslik kriitikalaine nii internetis kui ka ACTA-vastastel meeleavaldustel. Samal aastal tekitas ajakirjanduses ootamatut tähelepanu Siim Kabritsa katse eemaldada oma elulooartiklist eestikeelses Vikipeedias lõik elamislubade skandaali teemal.
2016. aasta märtsis leidis laia kajastamist Vinni-Pajusti Gümnaasiumi säutsuskandaal, kus kooli üks emakeeleõpetaja kasutas 12. klassi õpilase kallal survestusmeetmeid, sh ähvardust avaldada õpilase isiklikud andmed, et too kustutaks Twitteris õpetaja näidendit kritiseerinud säutsu ning esineks kooli iga klassi ees vabandusega.
Tom Price

Isiklikku

Ta on abielus ja poja isa, tema abikaasa Betty Price on samuti arst ja (vabariiklik) poliitik. Usutunnistuse poolest on ta presbüterlane.
Litoloogia

Litoloogia ehk settekivimiteadus (inglise lithology) on peamiselt settekivimite kirjeldamisega tegelev teadusharu.
Litoloogia tegeleb settekivimite kirjeldamise ja uurimisega. Litoloogia sarnaneb petrograafiaga, mis tegeleb kristalsete kivimite kirjeldamisega.
Litoloogia on tihedalt seotud sedimentoloogiaga.
Termin "litoloogia" võib tähendada ka kivimi, eeskätt settekivimi, makroskoopilist kirjeldust. Näiteks värvus, mineraalne koostis ja terasuurus moodustavad kivimi litoloogia.
Bonneri maakond

Bonneri maakond (Bonner County) on maakond USA-s Idaho osariigi põhjaosas. Geograafilised koordinaadid on 48°29' N, 116°60' W.
Maakonna halduskeskus ja suurim linn on Sandpoint.
Maakonna pindala on 4972 km², millest 471 km² moodustab veepindala.
Elanike arv oli 2010. aasta rahvaloenduse järgi 40 877. Aastal 2000 oli elanike arv 36 835.

Ajalugu

Bonneri maakond moodustati 21. veebruaril 1907. aastal Kootenai maakonna osast. Maakond sai nime reisiparvlaevaoperaatori Edwin L. Bonneri järgi.
William F. Buckley juunior

William Frank Buckley juunior (24. november 1925 New York – 27. veebruar 2008) oli USA publitsist ja ajakirjanik.
Ta asutas 1955 ajakirja National Review ja 1966 telesaate "Firing Line".
Raja tänav (Pärnu)

Raja tänav on tänav Pärnus Raeküla linnaosas. Raja tänav algab Riia maanteelt. Raja tänavaga saab kokku järgmised tänavad: Männiku (vasakult), Metsa (paremalt), Käbi (vasakult), Mai (paremalt), Merimetsa (vasakult) ja Urva (vasakult).